Закарпатска Украина

**Закарпатска Украина** () — буферна дочасна державна формация в Подкарпатской  Руси (октобер 1944 – януар 1946), створена военнов администрациев СССР дѣля прикрытя аннексии края, одрыва его от ЧСР и переданя УССР.

## Организация народного волевыявлѣня
* 28.10.1944 Червена Армада выслободила вшитку территорию Подкарпатской Руси, але чешску администрацию не обновили, одкликуючи ся на то, же Подкарпатска Русь еще прифронтова зона.  Авшак довго таков выгварков не мож было ся оправдати.
:Й. Сталин  выбрав путь инсценации з помочов органов безпекы «народного волевыявлѣня  за  возъеднаня»  з  совѣтсков Украинов и створѣня «державы» «Закарпатска Украина». Прямыми реализаторами  плана  Сталина стали ся мѣстны коммунисты, ведены Иваном Туряницьом.
* 19.11.1944  скликали  Перву  конференцию КПЗУ в Мукачовѣ и приняли документы, приготовлены в Москвѣ, з жаданьом «возъеднаня  Закарпатской  Украины  з  Совѣтсков Украинов»,  рѣшеня о скликаню зъѣзда  представителей цѣлого обывательства  Подкарпатской Руси.
* 26.11.1944  под контролов военной администрации и секретных служеб СССР в Мукачовѣ одбыв ся «Первый (такой и послѣдный) зъѣзд Народных  комитетов  Закарпатской  Украины». 

:На зъѣздѣ  приняли  написаный  в  Москвѣ «Манифест»  о  «возъеднаню  Закарпатской Украины з Совѣтсков Украинов», выбрали «владнучы» органы «державы» Закарпатска  Украина:  законодарно-екзекутивну  «Народну  Раду»  в  числѣ  17  членов (звекша  коммунисты  и  «симпатизанты»),  они  же «правительство»  уповномоченых. Державна справа переводила ся  путьом выданя декретох и постанов. Задным числом, уже по зъѣздови, в селах  и мѣстах края зберали подписы обывательства  за «возъеднаня»,  при тому од худобных  подписы  куповали  потравиновыма дарунками, на сходах складаньом фиктивных спискох, в школах списками родительох. Тым, што не хотѣли подписати ся, грозили депортациев. В заграничных массмедиях такы подписы представляли за плебисцит.

## Рѣшѣня спора з Чехословакиев

* 1.12.1944 Народна Рада Закарпатской Украины подала ноту Франтишку Ньемцови, дипломатичному представительови Чехословакии, што мав тогды резиденцию в Хустѣ, о выходѣ Закарпатской Украины из состава Чехословакии.
* 5.12.1944 Народна Рада Закарпатской Украины заказала вшиткым мѣстным органам власти мати контакты з чехословацкыма представителями и жадала од них перестати з мобилизациев мѣстного обывательства до чехословацкого войска. Скасованы были тыж вшиткы права Мадярщины на территории републикы Закарпатска Украина.
* 18.12.1944 Народна Рада Закарпатской Украины створила «Надзвычайный суд», котрый окрем кары смерти давав присуды майже в каждом припадѣ на 10–20 рокы лагра.
* 1.1.1945 створены суды низшой инстанции, што были под контролов НКВД  и СМЕРШа.
Тым часом на Пряшовщинѣ Украинска Народна Рада в письмѣ Сталину просила не забыти о Украинцях Пряшовщины, а Червена Армада просувала ся дале, выслобожуючи территорию союзной Чехословакии. В такых обстоянях позиция чехословацкой стороны значно охабла. 

17.03.1945 президент Е. Бенеш прибыв на переговоры до Москвы. Ему  подготовили документ, де выклали скаргы на неадекватное справованя совѣтской военной администрации на выслободженых территориях Подкарпатской Руси, не одповѣдаючое договору межи Чехословакиев и СССР. 

Е. Бенеш теперь уже розумѣв план Сталина и безпокоив ся, обы лем западна границя Закарпатской Украины не посунула ся далеко на запад, де таксамо жили Русины, котрых мож было трактовати Украинцями, и жебы история з Подкарпатсков Русьов не повторила ся в Восточной Словакии. Ему было обѣцяно, же границя Закарпатской Украины и Словакии зостане на мѣстѣ, и то му можуть писомно потвердити, кедь и он зо своей стороны писомно появнить, же хоче оддати Закарпатску Украину, подля волѣ ей народа, в СССР. Бенеш такое письмо написав 26.03.1945, специално там поклавши варунок о западной граници Закарпатской Украины, и в тот же день совѣтска сторона одповѣла, же приставать на то. З того выходило, же Бенеш сам понук забрати Закарпатску Украину. Тото письмо хотѣли выужити против Бенеша, кедь буде противити ся мирной передачи власти в Чехословакии коммунистам.  

В юну 1945 в Москвѣ Премьер Чехословацкой Републикы Зденек Фирлингер з делегациов одбыв переговоры в «атмосферѣ сердечности и щирого приятельства», якы дали жаданый резултат.

* 29.06.1945 в Москвѣ подписаный договор межи СССР  и Чехословацков Републиков о Закарпатской Украинѣ, котрым ся Подкарпатска Русь, автономна единка в Чехословакии, теперь называна Закарпатска Украина, воззъеднуе «подля волевыявлѣня обывательства и по приятельской згодѣ сторон зо своев прадавнов отчизнов — Украинов».
* 22.11.1945 Народный Сойм Чехословацкой Републикы ратификовав договор.
* 27.11.1945 Президия Найвысшой Рады СССР ратификовала договор.

## Ликвидация Закарпатской Украины
Й. Сталин демонстративно указав марионетковость Закарпатской Украины тым, же на подписаня договора з Чехословакиев ани не запросив жадного владного представителя «державы» Закарпатска Украина, судьба котрой была предметом договора. Свою роль прикрытя аннексии Подкарпатской Руси буферна Закарпатска Украина  сповнила и потреба в ней одпала. 
* 22.1.1946 указом Президии Найвысшой Рады СССР (Москва) република Закарпатска Украина была зликвидована, неповны 14 мѣсяци по своем утворѣню, перетворена в звычайну область Украины. Представителе Закарпатской Украины ани не были покликаны до Москвы. 
* 25.1.1946 указом Президии Найвысшой Рады УССР в Закарпатской области заведена юрисдикция УССР.

## Жерела
* Маґочій П.Р., Поп І. Енциклопедія історії та культури карпатських русинів. Вид-во В. Падяка. Ужгород. 2010.
* Марьина В.В. Закарпатская Украина (Подкарпатская Русь) в политике Бенеша и Сталина. 1939–1945 гг. М.: Новый хронограф. 2003.
* Поп И. Энциклопедия Подкарпатской Руси. Изд-во В. Падяка. Ужгород. 2001. 
* Про Закарпатську Україну (збірник матеріалів). Державне видавництво України.  Київ, 1945.
* Пушкаш А. Цивилизация или варварство. Закарпатье 1918–1945. Институт славяноведения РАН. М.:Изд-во "Европа", 2006.
* Тронько П. и др. (ред.). Історія міст і сіл України. Закарпатська область. К. 1969. 

## Референции

Катеґорія:Бывшы штаты
Катеґорія:Штаты і теріторії, котры основаны 1944
Катеґорія:Штаты і теріторії, котры заникли 1946
Катеґорія:История Подкарпатской Руси
Катеґорія:История Украины